‘Dwelmhandelaars’ in die hofArgieffoto ter illustrasie Vier vermeende dwelmhandelaars het Maandag in die Roodepoortse en Johannesburgse landdroshof verskyn nadat hulle vroeg Maandagoggend in hegtenis geneem is. “Die Valke het ŉ wenk ontvang dat die vier dwelmmiddels verkoop het,” het brig. Hangwani Mulaudzi, woordvoerder van die Valke, in ŉ verklaring gesê. “Misdaadintelligensie in Gauteng, die honde-eenheid en die taktiese reaksie-eenheid het ondersoek ingestel.” Volgens Mulaudzi het die verdagtes onbewustelik dwelmmiddels ter waarde van meer as R70 000 aan polisiebeamptes verkoop wat hulleself as lede van die publiek voorgedoen het. Dirk van Schalkwyk (63), Kevin Williams (34) en Bullie Cero (33) bly in aanhouding tot 19 Oktober wanneer hulle formeel sal aansoek doen om borgtog. Wyn Martin (29), die vierde verdagte, se saak is tot Dinsdag uitgestel.